《双双燕 秋燕》
清代·左锡嘉

一年过半，正花底栖迟，又逢秋社。商量软语，欲别也应难舍。

闲煞风廊月榭。更那觅、当时王榭。西风去忒匆匆，海屋相思空惹。

生怕。凄凉客舍。似倦羽低飞，自春徂夏。天涯人远，红雨泪曾轻洒。

应待明年杏嫁。许依旧、雕梁栖借。须知盼尔归来，肯把画帘早下。

作者简介：左锡嘉，字婉芬，一字小云，晚号冰如，阳湖人。华阳道光甲辰进士、吉安知府赠太仆寺卿曾咏继室。有《浣香小草》、《吟云集》、《卷葹吟》、《冷吟集》。